Tomislav Hrkovec

11.09.1969-23.12.1991.

U ovim, za većinu stanovnika našeg grada, veselim i razdraganim Lucijskim danima, koji prethode jednom od najvećih kršćanskih blagdana Božiću, pogled 16 godina unatrag nas podsjeća na tužan dan iz prošlosti našeg Mraclina. U samim počecima krvave borbe za samostalnost Lijepe naše, na samu Svetu Luciju 13.12.1991. ujutro, po pravoj sibirskoj hladnoći počela je akcija mlade Hrvatske vojske kojom su se pokušala osloboditi od strane neprijateljske vojske okupirana područja sa desne strane rijeke Kupe. Tada još uvijek bolje opremljena i iskusnija agresorska sila,  uspjela je odbiti napad naše vojske,  pri čemu je dio naših vojnika  izgubio svoje mlade živote. Među njima je bio i naš Tomislav Hrkovec, hrvatski vojnik i jedini poginuli branitelj iz Mraclina u Domovinskom ratu.

Tomislav, kojeg je većina nas od milja zvala Hrk, rođen je 11.09.1969. godine od oca Antuna i majke Ljubice Hrkovec. Osnovnu školu je pohađao u Mraclinu i Vukovini. U trećem razredu osnovne škole ostaje bez oca Antuna koji nakon teške bolesti umire u 33. godini i tako sva odgovornost i briga za Tomislava i dvije godine mlađu sestru Žaklinu pada na leđa majke Ljubice. Tomislav se 1984. upisao  u Srednjoškolski obrazovni centar „Nikola Tesla“ u Zagrebu, a  nakon završenog drugog razreda upisuje se u tadašnji gorički Srednjoškolski obrazovni centar za zanimanje strojarski tehničar, u kojem svoje srednjoškolsko obrazovanje uspješno privodi kraju. Po završetku školovanja i povratku iz  vojske jedno vrijeme radi na naplati parkiranja u sadašnjem Zagreb parkingu, a nakon toga kao konobar u pizzeriji „Cveja“. Kao pripadnik 153. brigade HV-e ranjen je od minobacačke granate u spomenutoj akciji u mjestu Šišinec,  prilikom izvlačenja i spašavanja ranjenih suboraca. Od posljedica teškog ranjavanja umire 23.12. u bolnici u Zagrebu. Pokopan je na Župnom groblju u Vukovini, a njegov grob krasi bista koja nas podsjeća na Tomislavov lik i doprinos hrvatskoj slobodi i neovisnosti.

Veliki iskreni prijatelj, ambiciozan, znatiželjan, duhovit, ponekad ciničan, uvijek vedar i nasmijan, svojim je preranim odlaskom u 23. godini života zauvijek ostavio prazninu u našim srcima. U čast našem poginulom prijatelju i suborcu Udruga veterana domovinskog rata Velika Gorica - klub Mraclin nosi ime „Tomislav Hrkovec“. Neka mu je vječna hvala i slava.

21. prosinca 2007.

Ratko Galeković